Nog geen skool vir Vuwani-leerlingeBeskadigde skoolgeboue in Vuwani, Limpopo (Mei 2016) (Foto: ANA) Naledzani Rasila, woordvoerder van die Limpopo departement van onderwys, het gesê die departement is steeds besig met die verkryging van meubels en skryfbehoeftes vir die meer as 20 skole wat gedurende die betogings afgebrand is. Volgens Rasila is die aankoop van die meubels reeds afgehandel en word net vir aflewering gewag. “Ons het reeds van die mobiele klaskamers ontvang. Vragmotors het gister tot laataand die klaskamers afgelaai,” het Rasila gesê. Hy het gesê 74 mobiele klaskamers sal deur die loop van die week afgelewer word om sowat 60 000 skoliere te akkommodeer terwyl hul skole wat deur betogers verwoes is, herbou word. Volgens Rasila is beplan om onderrig Maandag te hervat, maar skoliere is weer huis toe gestuur, aangesien meubels en kos vir die klaskamers nog nie beskikbaar was nie. Nog ŉ faktor wat die hervatting van klasse vertraag, is inwoners van die gebied wat skoliere en onderwysers steeds intimideer. Die situasie in Vuwani is vandeesweek tot dusver kalm, maar onlustepolisie is deurentyd in die gebied om die situasie te monitor. Die vragmotors wat die mobiele klaskamers aflewer, word ook deur polisiebeamptes vergesel. David Mahlobo, die minister van staatsekuriteit, het die gemeenskap gewaarsku om op te hou om skoliere te intimideer en het gesê alle oortreders sal aan die pen ry. Onrus in die gebied het einde April begin nadat die hooggeregshof inwoners se aansoek, om steeds onder die Makhado-munisipaliteit te val, van die hand gewys het. Die inwoners het die hof genader om die besluit van die Munisipale Afbakeningsraad (MDB), dat hulle voortaan by die nuwe Malamulele-munisipaliteit ingesluit sal word, op te hef. Ten minste 20 skole is heeltemal afgebrand, terwyl nog ŉ paar deur die betogers beskadig is. Ongeveer 60 ander skole moes ook sluit weens die geweld in die area. Lees alle vorige berigte oor die betogings in Vuwani op Maroela Media.